b'\n_START_ARTICLE_\n\xc5\xa0vicarski no\xc5\xbe\n_START_PARAGRAPH_\n\xc5\xa0vicarski no\xc5\xbe, tudi \xc5\xa1vicarski voja\xc5\xa1ki no\xc5\xbe (francosko: Couteau suisse, nem\xc5\xa1ko: Schweizer Offiziersmesser, italijansko: Coltellino svizzero) je tip multifunkcionalnega \xc5\xbeepnega no\xc5\xbea ali multifunkcionalnega orodja. Prvi primeri tovrstnih no\xc5\xbeev so bili izdelani leta 1897 v \xc5\xa1vicarskem kantonu Schwyz. Izraz \xc2\xbb\xc5\xa1vicarski no\xc5\xbe\xc2\xab\xc2\xa0je registrirana blagovna znamka, ki jo imata v lasti podjetji Wenger S.A. in Victorinox A.G., dolgoletna dobavitelja no\xc5\xbeev za \xc5\xa1vicarsko vojsko. V splo\xc5\xa1nem ima \xc5\xa1vicarski no\xc5\xbe eno ali ve\xc4\x8d rezil, kot tudi razli\xc4\x8dna orodja, kot so izvija\xc4\x8di, odpira\xc4\x8di za steklenice ali konzerve, ipd. Ti dodatki so s pomo\xc4\x8djo to\xc4\x8dkovnega obra\xc4\x8dalnega mehanizma zlo\xc5\xbeeni v dr\xc5\xbealu no\xc5\xbea. Dr\xc5\xbealo je obi\xc4\x8dajno rde\xc4\x8de barve, na njem pa je logotip podjetja Victorinox oziroma Wenger (obe znamki imata za osnovo kri\xc5\xbe). Pri razli\xc4\x8dicah no\xc5\xbeev, izdelanih za voja\xc5\xa1ke potrebe, je na dr\xc5\xbealu \xc5\xa1vicarski grb._NEWLINE_Izraz \xc2\xbb\xc5\xa1vicarski voja\xc5\xa1ki no\xc5\xbe\xc2\xab\xc2\xa0so po 2. svetovni vojni skovali vojaki Oboro\xc5\xbeenih sil Zdru\xc5\xbeenih dr\xc5\xbeav Amerike, najverjetneje zato, ker so imeli te\xc5\xbeave z nagla\xc5\xa1evanjem njegovega izvirnega imena, \xc2\xbbOffiziersmesser\xc2\xab. V\xc4\x8dasih je izraz \xc2\xbb\xc5\xa1vicarski no\xc5\xbe\xc2\xab\xc2\xa0uporabljen tudi metafori\xc4\x8dno za opisovanje uporabnosti, npr. programsko orodje, ki je zbirka posebnih namenskih orodij. \xc5\xa0vicarski no\xc5\xbe je bil zaradi svoje oblike dodan tudi zbirkam Muzeja sodobnih umetnosti v New Yorku (MoMA) in Dr\xc5\xbeavnega muzeja uporabnih umetnosti v M\xc3\xbcnchnu.'